
Αξιότιμοι κύριοι
Καταγγέλλουμε ,με τον πλέον κατηγορηματικό τρόπο το σοβαρό περιστατικό που έλαβε χώρα την 8-7-26 και ώρα 11:12 π.μ. στο Τμήμα Επειγόντων Περιστατικών , όπου συνάδελφος νοσηλεύτρια κατέρρευσε και έχασε τις αισθήσεις της  εν ώρα καθήκοντος, σε συνθήκες παρατεταμένης εργασιακής επιβάρυνσης, έντονης σωματικής και ψυχικής καταπόνησης  συνεπεία σοβαρής υποστελέχωσης ,λόγω οξείας σωματικής ,ψυχολογικής και πνευματικής υπερκόπωσης.
Το τραγικό αυτό συμβάν δεν αποτελεί μεμονωμένο γεγονός, αλλά το μαθηματικό αποτέλεσμα της διαρκούς, επικίνδυνης και παράνομης εντατικοποίησης της εργασίας στο νοσοκομείο μας.
 Γνωρίζετε πολύ καλά ότι το νοσηλευτικό προσωπικό εργάζεται:
·         Κάτω από τα όρια ασφαλείας: Με δραματική υποστελέχωση, έλλειψη 191 νοσηλευτών από τις οργανικές θέσεις που προβλέπονται, όπου ένας/μία νοσηλευτής/τρια είναι υπεύθυνος/η για δεκάδες ασθενείς ,με βάρδιες στελεχωμένες κάτω των ορίων ασφαλείας.
·         Χωρίς ανάπαυση: Με αλλεπάλληλες «διπλοβάρδιες» (απόγευμα-νύχτα ή νύχτα-πρωί), κατά παράβαση της νομοθεσίας .
·         Με εκατοντάδες οφειλόμενα ρεπό και άδειες, μόνο στο ΤΕΠ οφείλονται 2189 ημέρες ανάπαυσης και αδειών, τα οποία στερούνται οι εργαζόμενοι για να καλυφθούν τα τεράστια οργανικά κενά, με πρόσχημα τις «υπηρεσιακές ανάγκες».
-Με συνεχή άσκηση ψυχολογικής πίεσης ,οδηγιών και ‘’εντολών’’ από αναρμόδιους υπηρεσιακούς παράγοντες αλλά και εξωνοσοκομειακούς ,απειλές για διώξεις ,μετακινήσεις και ανυπόστατες αναφορές
Η ανοχή σε αυτή την κατάσταση σας καθιστά αποκλειστικά υπεύθυνους για τη σωματική και ψυχολογική ακεραιότητα του προσωπικού, αλλά και για την ασφάλεια των ίδιων των ασθενών. 
Δεν θα επιτρέψουμε να μετατραπούν τα νοσοκομεία σε χώρους εξόντωσης των εργαζομένων.
Ως οφείλουμε από το καταστατικό μας και τον νόμο, παρεμβαίνουμε εκ νέου με τον πιο κατηγορηματικό τρόπο για να καταγγείλουμε την τραγική και επικίνδυνη κατάσταση που επικρατεί στην πλειονότητα των κλινικών και τμημάτων του Νοσοκομείου μας ,ΤΕΠ, Παθολογικές, ΜΕΘ, Χειρουργείο, Αναισθησιολογικό, Μαιευτική, Πνευμονολογική ,Χειρουργική, Ορθοπεδική, Νευροχειρουργική, Νευρολογική, Καρδιολογική, Ουρολογική, ΩΡΛ,Μ.Τ.Ν,  Ακτινολογικό, Μικροβιολογικό λόγω της δραματικής έλλειψης νοσηλευτικού ,μαιευτικού και παραϊατρικού προσωπικού.
Παρά τις συνεχείς προφορικές και έγγραφες οχλήσεις των εργαζομένων, συνεχίζετε να εθελοτυφλείτε μπροστά σε μια πραγματικότητα που εγκυμονεί τεράστιους κινδύνους. 
Συγκεκριμένα καταγγέλλουμε:

Παραβίαση ορίων ασφαλείας: Η αναλογία ασθενών ανά νοσηλευτή στις βάρδιες (κυρίως απογευματινά και νυχτερινά ωράρια) έχει ξεπεράσει κάθε όριο ασφαλούς λειτουργίας. Ένας ή δύο νοσηλευτές στη βάρδια καλούνται να φροντίσουν ασθενείς με βαριές παθήσεις.
Εργασιακή εξόντωση (Burnout): Το προσωπικό εξαναγκάζεται σε συνεχόμενες διπλοβάρδιες (απόγευμα-πρωί), στερείται τις προβλεπόμενες εβδομαδιαίες αναπαύσεις (ρεπό), ενώ του οφείλονται εκατοντάδες ημέρες κανονικών αδειών από παρελθόντα έτη.
Υποβάθμιση της Δημόσιας Υγείας: Η υποστελέχωση αυτή οδηγεί με μαθηματική ακρίβεια σε εκπτώσεις στην ποιότητα της νοσηλευτικής φροντίδας, αυξάνοντας κατακόρυφα την πιθανότητα λαθών και ενδονοσοκομειακών λοιμώξεων.
Ξεκαθαρίζουμε σε όλους τους τόνους ότι οι συνάδελφοι δεν είναι αναλώσιμοι, ούτε μπορούν να καλύπτουν επ’ αόριστον με την προσωπική τους υγεία τις δομικές ελλείψεις του συστήματος.
ΓΙΑ ΤΟΥΣ ΛΟΓΟΥΣ ΑΥΤΟΥΣ
ΑΠΑΙΤΟΥΜΕ :
Την άμεση ενίσχυση των τμημάτων με επείγουσες προσλήψεις μόνιμου ή επικουρικού προσωπικού.
Άμεση χορήγηση των οφειλόμενων ρεπό και αδειών για την αποφόρτιση των εργαζομένων.
Τη διασφάλιση της νομικής κάλυψης των εργαζομένων που εργάζονται κάτω από συνθήκες μειωμένης σύνθεσης (κάτω των ορίων ασφαλείας).
Την μηδενική ανοχή σε περιπτώσεις βίας και εργασιακής παρενόχλησης σε βάρος των εργαζομένων ,την παραδειγματική τιμωρία των θυτών εργασιακής ηθικής, ψυχολογικής  παρενόχλησης- βίας και την αυτονόητη , ρητά προβλεπόμενη νομικά ,προστασία των εργαζομένων θυμάτων .
Σας δηλώνουμε ξεκάθαρα  ότι σας καθιστούμε αποκλειστικά υπεύθυνους για οποιοδήποτε δυσμενές περιστατικό συμβεί σε ασθενή ή εργαζόμενο λόγω της υποστελέχωσης.
 Εάν δεν ληφθούν άμεσα μέτρα, θα προχωρήσουμε σε κάθε νόμιμη δικαστική ενέργεια για την προστασία της ζωής των ασθενών και της υγείας των μελών μας.
Σας καλούμε να προβείτε άμεσα στη λήψη όλων των αναγκαίων μέτρων για την ασφαλή λειτουργία των υπηρεσιών του Νοσοκομείου. Με την παρούσα σας γνωστοποιούμε επισήμως τους κινδύνους που απορρέουν από την συνεχιζόμενη υποστελέχωση και τις συνθήκες εργασίας που επικρατούν.
Σε περίπτωση μη λήψης των απαιτούμενων μέτρων θα ασκήσουμε κάθε νόμιμο δικαίωμα ενώπιον των αρμόδιων δικαστικών και ανεξάρτητων αρχών για την προστασία της ζωής, της υγείας και της ασφάλειας των μελών μας και των πολιτών.

